# ஒருங்கிணைந்த ஓய்வூதியத் திட்டம்

**ஒருங்கிணைந்த ஓய்வூதியத் திட்டம்** (*Unified Pension Scheme*) என்பது ஒன்றிய அரசு ஊழியர்களுக்கு விரிவான மற்றும் மையப்படுத்தப்பட்ட ஓய்வூதிய முறையை வழங்குவதை நோக்கமாகக் கொண்டு இந்திய அரசால் அறிமுகப்படுத்தப்பட்டுள்ள திட்டமாகும். இத்திட்டம் 1 ஏப்ரல் 2025 அன்று முதல் நடைமுறைக்கு வருகிறது. அதற்கான அரசாணையை இந்திய நிதி அமைச்சகம் 25 சனவரி 2025 அன்று வெளியிட்டுள்ளது.ஒருங்கிணைந்த ஓய்வூதிய திட்டத்தில் மத்திய அரசின் பங்களிப்பு 18.5 சதவீதம் மற்றும் ஊழியர்களின் பங்களிப்பு 10 சதவீதமாக இருக்கும்.  

மத்திய அரசு ஊழியர்கள், இனிமேல் மத்திய அரசுப் பணியில் சேரும் அரசு ஊழியர்கள் புதிய ஓய்வூதியத் திட்டம் அல்லது ஒருங்கிணைந்த ஓய்வூதியத் திட்டம் என்ற இரண்டு திட்டங்களில் ஏதாவது ஒன்றை தேர்வு செய்து கொள்ளலாம். ஏற்கனவே புதிய ஓய்வூதியத் திட்டத்தில் சேர்ந்துள்ள மத்திய அரசு ஊழியர்கள் ஒருங்கிணைந்த ஓய்வூதியத் திட்டத்துக்கு மாறினால், புதிய ஓய்வூதிய திட்டத்தில் ஏற்கெனவே உள்ள நிதி, ஒருங்கிணைந்த ஓய்வூதியத் திட்டக் கணக்கிற்கு மாற்றப்படும்..  

1 ஏப்ரல் 2025 முதல் நடைமுறைக்கு வரும் ஒருங்கிணைந்த ஓய்வூதியத் திட்டத்திற்கு மத்திய அரசின் பங்களிப்பு நிதி 14% சதவீதத்திலிருந்து 18.5 சதவீதமாக உயரும்.  

## கார்பஸ் நிதி (Corpus fund)
ஒருங்கிணைந்த ஓய்வூதியத் திட்டத்தின் கீழ் இரண்டு கட்டமைப்பு நிதிகள் உருவாக்கப்படும். தனிநபர் கட்டமைப்பு நிதிக்கு அரசு ஊழியர்கள் பெறும் அடிப்படை ஊதியம் மற்றும் அகவிலைப்படியில் 10% பங்களிப்பை வழங்குவதோடு, அரசும் அதற்கு சமமாக பங்களிக்கும். இது தவிர அரசு கட்டமைப்பு நிதிக்கு அரசாங்கம் கூடுதலாக 8.5% சதவிகிதம் பங்களிக்கும். இந்த கட்டமைப்பு நிதிகளை ஓய்வூதிய நிதி ஒழுங்காற்று மற்றும் மேம்பாட்டு ஆணையம் நிர்வகிக்கும்.  

## ஒருங்கிணைந்த ஓய்வூதியத் திட்டத்தின் முக்கிய அம்சங்கள்
- 2004ஆம் ஆண்டு முதல் புதிய ஓய்வூதியத் திட்டத்தில் சேர்ந்து பணியாற்றி ஓய்வு பெற்ற ஊழியர்களும், ஒருங்கிணைந்த ஓய்வூதியத் திட்டத்தின் கீழ் வருவார்கள்.
- மத்திய அரசு ஊழியர்களுக்கு புதிய ஓய்வூதியத் திட்டம் மற்றும் ஒருங்கிணைந்த ஓய்வூதியத் திட்டம் என்ற இரு வாய்ப்புகள் அளிக்கப்படும். அந்த வாய்ப்பில், ஒன்றை தேர்வு செய்ய வேண்டும். ஒருமுறை தேர்வு செய்த பின்னர் அதனை மாற்ற முடியாது என்பது குறிப்பிடத்தக்கது.
- ஒருங்கிணைந்த ஓய்வூதியத் திட்டமானது ( UPS) தேசிய ஓய்வூதிய அமைப்பின் (NPS) கீழ் செயல்படும் மாற்றுத் திட்டமாகும்
- .பழைய ஓய்வூதியத் திட்டம் (OPS) மற்றும் புதிய ஓய்வூதியத் திட்டம் ஆகியவற்றின் முக்கிய சிக்கல்களை களைந்து ஒருங்கிணைந்த ஓய்வூதியத் திட்டம் வடிவமைக்கப்பட்டுள்ளது.
- மத்திய அரசின் ஓய்வூதியர்களுக்கு நிதி நிலைத்தன்மை மற்றும் நிதிப் பாதுகாப்பை வழங்கும் நோக்கத்தில் இந்த திட்டம் கொண்டுவரப்பட்டுள்ளது.
## திட்டத்தின் நோக்கம் மற்றும் தகுதி
### நோக்கம்
ஒருங்கிணைந்த ஓய்வூதியத் திட்டத்தின் நோக்கமானது, மத்திய அரசு ஊழியர்கள் பணி ஓய்வு முடிந்து சென்ற பிறகு நிலையான ஓய்வூதியத்தை வழங்குவதாகும். ஏற்கனவே நடைமுறையில் உள்ள புதிய ஓய்வூதியத் திட்டம் அல்லது ஒருங்கிணைந்த ஓய்வூதியத் திட்டத்தை தேர்வு செய்யும் ஊழியர்களுக்கு இந்த திட்டம் பொருந்தும். ஒருங்கிணைந்த ஓய்வூதியத் திட்டத்தின் கீழ் உறுதியான ஓய்வூதியம் வழங்கப்படும்.  
### தகுதிகள்
- குறைந்தபட்சம் 10 ஆண்டுகள் பணி முடித்த ஊழியர்களுக்கு மட்டுமே ஒருங்கிணைந்த ஓய்வூதிய திட்டத்தின் கீழ் நிதிப்பலன் கிடைக்கும்.
- குறைந்தபட்சம் 25 ஆண்டுகள் பணி முடித்த பிறகு விருப்ப ஓய்வு] (VRS): பெறுபவர்களுக்கும் ஓய்வூதியம் உண்டு.
- பணிநீக்கம் செய்யப்பட்ட அல்லது பணியில் இருந்து தானாக விலகிய ஊழியர்களுக்கு ஓய்வூதியம் கிடைக்காது.

## திட்டத்தின் நிதிப் பலன்கள்
### ஓய்வூதியம்
குறைந்த பட்சம் 25 ஆண்டுகள் பணி முடித்து பணி ஒய்வு பெறுபவர்களுக்கு, ஓய்வு பெறுவதற்கு முந்தைய 12 மாதங்களின் சராசரி அடிப்படை ஊதியத்தில் 50% உறுதி செய்யப்பட்ட ஓய்வூதியம் வழங்கப்படும். 25 ஆண்டுகளுக்கு குறைவான காலத்திற்கு பணி செய்து பணி ஓய்வு பெற்றவர்களுக்கு விகிதாச்சார அடிப்படையில் ஓய்வூதியம் வழங்கப்படும். 10 அல்லது அதற்கும் குறைவான ஆண்டுகள் பணியாற்றி ஓய்வு பெறுபவர்களுக்கு குறைந்தபட்சம் மாதம் ரூபாய் 10,000 ஓய்வூதியம் வழங்கப்படும்.  
### குடும்ப ஓய்வூதியம்
ஓய்வூதியம் பெறுபவர் இறந்த பிறகு, அவரது மனைவி/கணவருக்கு ஓய்வூதியத்தில் 60% குடும்ப ஓய்வூதியம் வழங்கப்படும்.  
### அகவிலைப் படி
ஓய்வூதியம் பெறுவோர் மற்றும் குடும்ப ஓய்வூதியம் பெறுபவர்களுக்கு ஓய்வூதியத்துடன் வழக்கமான அகவிலைப்படி வழங்கப்படும்.  
## மகாராட்டிரம்
ஒருங்கிணைந்த ஓய்வூதியத் திட்டத்திற்கு முதன்முதலாக மகாராஷ்டிர அமைச்சரவை ஆகஸ்டு 2024ல் ஒப்புதல் வழங்கியுள்ளது.  
## சர்ச்சைகள்
இந்தியத் துணை இராணுவப் படையில் அதிகாரிகள் அல்லாதோர் 20 ஆண்டுகளில் பணி ஓய்வு பெறுவதால் முழு ஓய்வூதியம் கிடைக்காது என்ற சர்ச்சை எழுந்துள்ளது.  

## பின்னணி
விரிவான ஓய்வூதிய முறையை அறிமுகப்படுத்த வேண்டும் என்ற கோரிக்கை ஒன்றிய அரசு ஊழியர்களிடமிருந்து நீண்டகாலமாக இருந்து வருகிறது. எதிர்க்கட்சித் தலைவரும் காங்கிரசுக் கட்சியின் மக்களவை உறுப்பினருமான ராகுல் காந்தி பழைய ஓய்வூதியத் திட்டத்தை மீண்டும் அறிமுகப்படுத்துவதற்காகத் தனது தேர்தல் உரைகளில் இந்தப் பிரச்சினையைப் பல முறை எழுப்பியிருந்தார்.  
## இதனையும் காண்க
- ஓய்வூதிய நிதி ஒழுங்காற்று மற்றும் மேம்பாட்டு ஆணையம்
- தேசிய ஓய்வூதியத் திட்டம்
- பங்களிப்பு ஓய்வூதியத் திட்டம்
- பணி ஓய்வு